Atsiliepimas apie praktiką

Savo praktikos vietą pasirinkau atlikti Vilniaus miesto krizių centre, Pagalbos moterims ir šeimai tarnyboje. Prisipažįstu, atrasti šią vietą prireikė daug laiko, tačiau turėjau išsikėlus sau tikslą – norėjau rimtos socialinio darbo praktikos. Nenoriu sumenkinti įvairių dienos centrų, senelių globos namų ar panašių įstaigų, bet šias vietas iš karto atmečiau, nes norėjosi kažko, apie ką nesu girdėjus, su kuo nesu susidūrusi, ko nesu „čiupinėjusi“, kitaip tariant – susidurti su socialinio darbo realybe. Čia atėjusi gavau šimtaprocentinę „dozę“ socialinio darbo, kuris visiškai pakeitė mano mąstymą apie studijas ir pačią socialinio darbuotojo sąvoką. Suvokiau, kiek daug įvairių funkcijų atlieka šios profesijos atstovai, paprasčiau sakant – socialiniai darbuotojai yra viskas viename: globėjai, patarėjai, konsultantai, teisininkai, psichologai, finansininkai. Kaip praktikantė esu dėkinga visiems šio centro darbuotojams, kurie leido man prisiliesti prie tikro socialinio darbuotojo gyvenimo, atvėrė akis, sulaužė visus iki šiol susidarytus stereotipus ar skaitytas nuomones žiniasklaidoje. Turbūt būtų sunku išvardinti visas Vilniaus miesto krizių centro veiklas, pradedant anglų kalbos lavinimo pamokomis čia gyvenantiems vaikams, baigiant teisininko konsultacijoms moterims.

Deja, praktika truko vos mėnesį, tad galiu atvirai pasakyti, kad tas mėnesis praskriejo kaip viena diena. Mėnesis laiko yra labai mažai norint kuo daugiau sužinoti ar patirti. Kiekviena diena čia yra skirtinga, niekada nežinai kaip prasidės tavo, kaip socialinio darbuotojo rytas, ir kaip baigsis. Spontaniškumas – štai, kas mane, antro kurso studentę, žavi socialiniame darbe. Tuo pačiu kyla ir savotiškų baimių – ar išmoksiu valdyti emocijas, priimti teisingus sprendimus, rasti intervencijos metodus. Norisi paneigti vis dar nusistovėjusį suvokimą apie socialinius darbuotojus: kad jie nieko nedaro, kad socialiniu darbuotoju gali būti bet kas. Anaiptol, šios profesijos darbas yra beatodairiškai sudėtingas, reikalaujantis daug pastangų, altruizmo ir atsidavimo.

Esu be galo dėkinga visam Vilniaus miesto krizių centro kolektyvui, kad mane taip šiltai įsileido į savo namus, leido kuo daugiau sužinoti apie socialinio darbo strategijas ir metodus. Tačiau labiausiai dėkoju už tai, kad pakeitė požiūrį į šią specialybę, pakėlė socialinio darbo kartelę labai aukštai ir suteikė motyvacijos studijuoti šią profesiją.

Mykolo Romerio universiteto

Socialinio darbo

II kurso studentė Toma Mikelkevičiūtė

2016-12-07